Shkolla publike 9-vjeçare "Mësonjëtorja e Parë Shqipe" (Korçë)

**Shkolla “Mësonjëtorja e Parë Shqipe”** është institucion arsimor publik parauniversitar në qytetin e Korçës, në varësi të Zyrës Vendore Arsimore Korçë – Pustec, Drejtoria Rajonale e Arsimit Parauniversitar, Korçë.

## Historiku 
Shkolla 9-vjeçare "Mësonjëtorja e Parë Shqipe" është themeluar në vitin 1963 dhe ka funksionuar gjithmonë si shkollë e arsimit të detyruar. Drejtori i parë i shkollës ka qenë Mangalina Treska (1963–1966).
parapamje|298x298px|Shkolla "Mësonjëtorja e Parë Shqipe" në vitin 1963–1964
"Mësonjëtorja e Parë Shqipe" është emërtuar në nder të Mësonjëtores së Korçës, një shkollë fillore me fizionomi të plotë kombëtare e laike, ku të gjitha mësimet jepeshin në gjuhën shqipe.

“Mësonjëtorja e Korçës” u hap në kushtet e pushtimit osman me nismën e një grupi rilindësish dhe me përkrahjen e masave patriotike korçare dhe atyre të mërgimit. Mësimi jepej falas për nxënësit, meshkuj e femra, të çdo lloj besimi fetar apo shtrese shoqërore. Nxënësit mësonin shkrim e këndim, gjuhën shqipe, gramatikë shqipe, aritmetikë, gjeografi e histori të botës e të Shqipërisë etj. Drejtuesit e saj ishin veprimtarë të shquar të arsimit kombëtar, si P. Sotiri, P. N. Luarasi, N. Naçi, Th. Avrami ,Thanas Sina etj. Shkolla veproi 15 vjet, duke përballuar vështirësitë e pengesat e nxjerra nga pushtuesit dhe disa klerikë antikombëtarë. Në prag të shek. XX u bë me gjashtë klasa. Shumica e atyre që mbaruan këtë shkollë u bënë veprimtarë të shquar të lëvizjes për çlirim kombëtar e shoqëror.

Dita e themelimit të Mësonjëtores së Korçës, 7 Marsi, është shpallur “Dita e Mësuesit".Ajo festohet edhe në Kosovë e në trojet e tjera të diasporës shqiptare. Tashmë ndërtesa e shkollës shërben si Muzeu Kombëtar i Arsimit dhe ndodhet në veri të bulevardit "Shën Gjergji".

Drejtues në vite të shkollës "Mësonjëtorja e Parë Shqipe"
parapamje|408x408px|Drejtore e shkollës Laura Furxhi

* Mangalina Treska (1963–1966)
* Riko Çollaku (1966–1968)
* Ana Cake (1968–1984)
* Ana Topi (1984–1991)
* Thoma Nika (1991–1992)
* Sotiraq Bica (1992–1994)
* Vangjush Beta (1994–1998)
* Niko Korçari (1998–2000)
* Spartak Koroveshi (2000–2006)
* Vladimir Caci (2006–2010)
* Olger Brame (2010–2011)
* Afërdita Dhori (2011–2012)
* Miranda Petriti (2012–2014)    
* Mirjeta Ropi (2014–2025)
* Laura Furxhi (2025 e në vijim)

Kontributi që kjo shkollë ka dhënë në vite është i vyer. Shkolla synon të ofrojë arsim cilësor dhe gjithëpërfshirës, ku nxënësit të jenë rezultativë dhe konkurrues në fushat që ata kanë interes.

Ndër vite shkolla ka pasur një bashkëpunim dhe partneritet të vazhdueshëm me komunitetin e prindërve të shkollës, bordin, pushtetin lokal, biznese dhe OJQ-të, bashkëpunim i cili ka qenë në rritje vitet e fundit.

Shkolla 9- vjeçare “Mësonjëtorja e Parë Shqipe” i siguron çdo nxënësi arsimim cilësor dhe edukim qytetar në një mjedis që nxit vetëdisiplinimin, motivimin dhe arritje cilësore. Ekipi mësimor nëpërmjet metodave aktive, ndihmon nxënësit të bëhen qytetarë të pavarur që i kontribuojnë me përgjegjësi bashkësisë. Edukon nxënësit me frymën për të arritur potencialin e tyre të plotë, në një ambient shkollor që i bën ata të ndihen jo vetëm të vlerësuar dhe të kujdesur, por njëherazi dhe i inkurajon me ndjenjën e suksesit dhe përgjegjësinë personale.

Shkolla “Mësonjëtorja e Parë Shqipe” drejtohet dhe mbështetet mbi vizione të arsimit kombëtar, për të qenë një shkollë elitare në arsimin shqiptar.

Nga bankat e saj kanë dalë nxënës të shkëlqyer ndër vite, të cilët kontribuojnë në shoqëri si brenda ashtu dhe jashtë vendit. Mes ish-nxënësve të shkollës listohen intelektualë që japin kontribut në shumë fusha të jetës si: arsim, mjekësi, administratë, politikë, arte etj.

## Organizimi 
Numri i nxënësve për vitin shkollor 2025–2026 është 549 nxënës, nga të cilët 329 nxënës AF dhe 220 nxënës AMU.

Shkolla ka 21 klasa nga të cilat 12 klasa janë për AF dhe 9 klasa për AMU. Nga viti 2022 e në vazhdim mësimi zhvillohet me dy turne, klasat e katërta zhvillojnë mësimin në turnin e pasdites, i cili fillon në orën 11:30.
parapamje|296x296px|Pamje e godinës së shkollës
Stafi i shkollës në vitin shkollor 2025–2026 përbëhet nga:

* 2 drejtues: 1 drejtor dhe 1 nëndrejtor
* 12 mësues AF
* 19 mësues AMU
* 3 mësues ndihmës
* 1 koordinator i cilësisë
* 1 kooordinator i orientimit në karrierë
* 2 punonjës të shërbimit psiko-social
* 1 oficer sigurie
* 1 roje shkolle
* 3 punonjës shërbimi

## Infrastruktura dhe kushtet 
E pozicionuar në zemër të qytetit, shkolla 9-vjeҫare "Mësonjëtorja e Parë Shqipe**”** ndodhet në rrugën “Raqi Qirinxhi”, Lagjja nr. 11, Bashkia Korçë.

Objekti i shkollës është një ndërtesë trekatëshe me një sipërfaqe prej 2028&nbsp;m². Klasat kanë mesatarisht 25-30 nxënës. Korridoret e shkollës, hyrja dhe hollet janë të bollshme, me ndriçim të mjaftueshëm dhe të plotësuara nga ana figurative. Ngrohja e shkollës realizohet nëpërmjet sistemit të kaldajës me gaz. Janë montuar në secilin kat të shkollës pajisjet kundër zjarrit. Në katin e dytë ndodhen zyra e drejtorisë, nëndrejtorisë dhe salla e mësuesve.               

Biblioteka e shkollës ndodhet në katin e tretë. Ajo është e pasur me mbi 2000 libra për grupmosha të ndryshme, mbështet zhvillimin arsimor dhe kulturor të nxënësve. Është funksionale dhe shërben për nxënësit me orare të përcaktuara, si hapësirë për lexim, kërkime dhe aktivitete edukative të cilat nxitin imagjinatën, mendimin kritik dhe kreativitetin. Në këtë kat ndodhet edhe shërbimi psiko-social. Shkolla ofron edhe shërbime mbështetëse pedagogjike dhe psikologjike, ku përfshihet shërbimi psiko-social dhe i mësuesve ndihmës, të cilët punojnë me nxënës me nevoja të veçanta arsimore, duke ndihmuar në integrimin e tyre në procesin mësimor dhe në zhvillimin e plotë të potencialit të tyre. Kati i tretë ka të instaluar sistemin e kamerave për siguri më të lartë dhe në të ndodhen dy klasa digjitale me kompjutera të rinj dhe smartboard. Me nismën e bordit të shkollës në fillim të vitit shkollor 2025–2026 klasat u pajisën me video-projektorë, gjë që ka rritur cilësinë e mësimdhënies.               

Shkolla ka një oborr me sipërfaqe të kufizuar rreth 110 m². Ka pasur rikonstruksione të pjesshme deri në vitin 2005, kurse rikonstruksioni i plotë i shkollës është kryer në vitin 2015. Ajo është pajisur me një shtesë në të cilën përfshihet edhe një palestër me sipërfaqe rreth 110 m², që plotëson standardet për zhvillimin me cilësi të orës së edukimit fizik. Në katin e parë ndodhet edhe mjedisi për personelin ndihmës. Shkolla ka tualete në të tre katet, të ndara për vajza, djem dhe personelin.

“Mësonjëtorja e Parë Shqipe” u shndërrua në një ndër shkollat që ofron mjedise të standardeve të larta në cilësinë e shërbimit arsimor dhe edukimin e nxënësve, duke krijuar kështu mundësi të reja në komunikimin e ndërsjelltë mësues-nxënës-komunitet.

Është investuar për sigurimin e një mjedisi të kulturuar dhe të qytetëruar brenda e jashtë shkollës, janë pasuruar korridoret e shkollës dhe mjediset e klasave me stenda e bazë materiale, falë kontributit që ka dhënë bashkia, ZVA Korçë-Pustec dhe biznesi.
Skeda:Biblioteka_e_shkollës.jpg|Biblioteka e shkollës
Skeda:Palestra_e_shkollës.jpg|Palestra e shkollës
Skeda:Laborator_TIK-u.jpg|Kabineti i informatikës

## Logoja dhe vizioni i shkollës 
parapamje|223x223px|Logo e shkollës
Vizioni i shkollës është të krijojë elitën qytetare, duke ndihmuar në krijimin e personaliteteve me aftësi individuale, por edhe sociale të jashtëzakonshme, me anë të një mësimdhënieje frymëzuese dhe sfiduese në të njëjtën kohë, me standarde të larta dhe duke i qëndruar besnik parimit se dija është investimi më fitimprurës i jetës.

## Arritjet dhe vlerësimet 
Motoja e stafit pedagogjik të kësaj shkolle ka qenë dhe mbetet ruajtja e nivelit cilësor që shkolla ka pasur ndër vite, si dhe zhvillimi i personalitetit të fëmijës në të gjitha dimensionet. Ky proces mbështetet nga shumë projekte dhe aktivitete, të cilat janë të përfshira në programin mësimor dhe në përditshmërinë e kësaj shkolle. Nismëtare e realizimit të orëve të hapura dhe e mësimeve të integruara me anën e projekteve, shkolla nga viti 2010 e në vazhdim, ka ecur duke rritur frymën e bashkëpunimit midis mësuesve në kuadër të kualifikimit të brendshëm. Në shkollë zhvillohen veprimtari jashtëkurrikulare që synojnë zhvillimin e aftësive intelektuale, sociale dhe kreative të nxënësve. Tërheqja e komunitetit të prindërve në jetën e brendshme të shkollës, duke mbështetur programin ”Shkolla Qendër Komunitare”, është mjaft dobiprurëse për vendimmarrjen e përbashkët në veprimtaritë që ndërmerr shkolla në gjithëpërfshirjen dhe respektimin e diversitetit.
parapamje|349x349px|"Ekipi më i mirë për vitin 2023"
Shkolla “Mësonjëtorja e Parë Shqipe” është përfshirë në renditjen e shkollave të shekullit XXI. Gjithëpërfshirja e nxënësve të kësaj shkolle në nismat, konkurset letrare, olimpiadat, veprimtaritë sportive, Festivalin e Këngës për Fëmijë dhe veprimtaritë e programeve vjetore të organizuara nga Zyra Vendore Arsimore në bashkëpunim me Bashkinë Korçë dhe Qendra Kulturore e Fëmijëve ka qenë përherë një mbështetje për zhvillimin e talenteve.

* Shkolla 9-vjeҫare “Mësonjëtorja e Parë Shqipe” është një ndër shkollat me arritjet më të larta në qytetin e Korçës. Që prej vitit mësimor 2018–2019 kjo shkollë renditet e para në Kartën e Performancës në rang ZVA-je. Nderohet me titullin:”Ekipi më i mirë për vitin 2023“, akorduar nga Ministria e Arsimit dhe Sportit.
* Kjo shkollë është përfaqësuar denjësisht duke marrë çmime nderi. Në mars të vitit 2023 shkolla nderohet me çmimin e dytë në Konkursin Kombëtar “Zhvillojmë aftësitë e shekullit XXI nëpërmjet Gjuhës Shqipe”, drejtuar nga mësuesja e gjuhës shqipe Merita Cuke.                          
* Në vitin 2026 në Konkursin Kombëtar të Gjuhës Shqipe, shkolla doli fituese e vendit të parë në ZVA Korçë – Pustec dhe mori pjesë në gjysmëfinale, udhëhequr nga mësuesja e gjuhës shqipe Miranda Petriti.                                                    
* Në organizimin nga Këshilli i Qarkut Korçë në bashkëpunim me DRAP Korçë të Konkursit të Gjuhës Shqipe për klasat e pesta, shkolla fitoi çmimin e tretë në rang ZVA-je.

Shkolla ka qenë fituese edhe në shumë veprimtari sportive.

* Në dhjetor 2025, shkollës “Mësonjëtorja e Parë Shqipe” i jepet çmimi për *“Promovimin e sjelljeve të shëndetshme”*.
* Në vitin 2008, *Certifikatë Mirënjohjeje* *“Për kontributin e pazëvendësueshëm në ruajtjen dhe pasurimin e vlerave të gjuhës shqipe”* nga Kryetari i Federatës së Paqes Europiane dhe Kryetari i Bashkisë Korçë.
* Në vitin 2009 shkollës i jepet *Certifikatë Mirënjohjeje* nga Ministria e Arsimit dhe Shkencës si “*Shkolla më e mirë e vitit për rezultate të larta dhe të qëndrueshme në Provimet e Lirimit dhe në procesin mësimor- edukativ”.*
* Në 7 Mars 2012 shkollës i jepet *Certifikatë Mirënjohjeje* *“ E dalluar për rezultate të larta në procesin mësimor- edukativ* “ nga Ministria e Arsimit dhe Shkencës.
* Shkolla ka fituar *Certifikatën* *“Miku i Monumentit”* nga DAR Korçë duke marrë nën kujdestari “Bustin e Themistokli Gërmenjit”, monument kulture, dëshmi e vlerave historike dhe kulturore të qytetit të Korçës.

Njohja dhe implementimi i teknikave dhe metodave të ndryshme në mësimdhënie është parë nga mësuesit e kësaj shkolle si një rrugë që nuk mbaron, sepse e ardhmja gjithmonë ndryshon, ecën dhe ata duhet të ndjekin ritmin e saj.

Përdorimi i vrullshëm i teknologjisë dhe formimi i kompetencave digjitale si një ndër prioritetet e sistemit tonë arsimor dhe e kurrikulës sonë me kompetenca, kanë shtruar si domosdoshmëri njohjen dhe zbatimin e aplikacioneve dhe platformave të ndryshme që sigurojnë mësimin online dhe zbatimin e thelluar në to të metodave të ndryshme të mësimdhënies. 

Mund të thuhet se shkolla 9-vjeçare “Mësonjëtorja e Parë Shqipe” ka qenë dhe mbetet një nga shkollat elitare në qarkun e Korçës dhe më gjerë.

## Galeri 

Skeda:Foto_të_hershme.jpg|Foto në vite
Skeda:Kolektivi_i_shkollës.jpg|Stafi i mësuesve 1963–1964
Skeda:Mesonjetorja_e_Pare_Shqipe_-_Stafi_mësimor_2026.jpg|alt=Imazhe|Stafi mësimor 2026
Skeda:Imazh4.jpg|alt=Imazhe|Pamje nga Konkursi Kombëtar i Gjuhës Shqipe 2023 dhe 2026
Skeda:Certifikatë_mirënjohjeje_"Shkolla_më_e_mirë_për_vitin_2009".jpg|alt=Certifikatë mirënjohjeje "Shkolla më e mirë për vitin 2009"|"Shkolla më e mirë për vitin 2009"
Skeda:Vlerësime_të_shkollës.jpg|Vlerësime të shkollës
Skeda:Korridori_i_katit_të_parë.jpg|Korridori i katit të parë
Skeda:Mjediset_e_brendshme_të_shkollës.jpg|Mjediset e brendshme të shkollës

## Shih edhe 
* Arsimi në Shqipëri
* Korçë
* Mësonjëtorja e Korçës
* Ministria e Arsimit dhe Sportit

## Referime